钦定古今图书集成/理学汇编/字学典/第147卷 > 《徐炬明事物原始》 > 《欧阳通碑》董逌
## 钦定古今图书集成/理学汇编/字学典/第147卷 > 《徐炬明事物原始》 > 《欧阳通碑》董逌

书家择笔如逄蒙，求弓矢，必得劲良，然后及远中微。
然弓劲矢良，当求其材可为者，非是，虽得善工，不能
极其精也。汉世郡贡兔毫，当时惟赵国为胜，而工制或异，亦复不良。议者谓兔毫无优劣，工手有巧拙，正
应工手不得，则不得论其毫也。路扈一世名手，且重
以杂宝为跗，然其善不过秋兔之毫。及其后世，渐以
丰狐为柱，然锋须颖芒，非兔翰莫可为者。欧阳通于
《书》过自矜重，至以狸毫为覆，兔毫管皆象犀，然笔用
兔颖，自昔不能改。至于为柱，则或假用他毛，若遂用
狸为锋，心恐不得若兔毫之刚柔顺适，能中人意也。
后世或假胎发，羊毳、鸡毛、鼠须，亦皆成笔，然不能尽
其利用，故知其特贵异尔。王逸少谓：“有人以绿沉漆
竹管见遗，录之多年，斯亦可爱玩讵必金宝雕琢，然
后为贵。”昔人或以琉璃、象牙为管，丽饰则有之。然笔
贵轻便，重则踬矣，不知贵犀象管者，定可得轻便哉？
矜持太过，失其常理，是有愧不择纸笔者，非能其父
书也。